Паул Крюгер (, роден "Stephanus Johannes Paulus Kruger", 10 октомври 1825 – 14 юли 1904), наричан с обич Чичо Паул (африканс: „Oom Paul“) е президент на Южноафриканската република (Трансваал) от 1883 до 1900 г. Той е избран на поста на 30 декември 1880 г. след успешното си представяне в Първата англо-бурска война като член на триумвирата заедно с Петрус Жубер и Мартинус Преториус. На 16 април 1883 г. спечелва президентските избори, след като триумвиратът е премахнат. Той получава международна известност като лицето на бурската съпротива срещу британците по време на Втората англо-бурска война (1899 – 1902).